Alle stortingsrepresentantene fikk forrige uke tilsendt Arnulf Øverlands dikt «Du må ikke sove» fra Lise Risom Olsen, som en kommentar til flyktningesituasjonen i landet vårt.

Diktet er skrevet i 1937, og handlet om nazismen og facismens fremmarsj i Europa.

En av de mest kjente strofene er denne:

«Du må ikke tåle så inderlig vel

den urett som ikke rammer deg selv!»

Hun fikk raskt et svar fra Frps Christian Tybring-Gjedde, der han blant annet skriver:

«Det er du som burde lytte til Arnulf Øverland. Hans advarsel er like relevant i dag. I dag er en ny ekstremisme på vei. Representert ved fundamentalistisk islam. Det er du som buder våkne opp og se deg rundt» skriver han blant annet.

Massiv respons

Olsen la svaret hans ut på Facebook og Twitter, noe som har ført til at svært mange deler og kommenterer innlegget.

De fleste er skeptiske til Tybring-Gjeddes brev, men han får også noen støtteerklæringer:

«Det er ikke vanskelig å skjønne med dagens politiske klima at gruppen "de som frykter fremmede" vokser raskt i Norge og Europa. Dette er skremmende»

«Christian Tybring-Gedde er de ærligste og mest kunnskapsrike politiker i landet i dag.»

«Hvor trist er det ikke at slike mennesker får sitte på Stortinget? Det er mennesker med holdninger som Tybring-Gjedde som vil trekke vårt samfunn under»

«Hvis vi ikke sørger for en bærekraftig politikk på alle områder kan vi ikke hjelpe NOEN i fremtiden, heller ikke oss selv. »

«Skremmende at slike personer sitter ganske høyt oppe i et parti som sitter i regjering. Greit å skjerme om våre verdier men å komme med den slags skremselspropagande og retrorikk er for meg nesten uvirkelig.»

Fikk svar umiddelbart

Lise Risom Olsen bor og jobber i Berlin, men har fulgt debatten her hjemme med interesse. Da hun sendte eposten til alle stortingsrepresentantene forrige uke, fikk hun nesten umiddelbart svar fra Tybring-Gjedde.

– Jeg synes det er bekymringsfullt at stortingsrepresentanter har slike holdninger. At en representant fra Stortinget i tillegg svarer noen i en slik tone gjør ikke bekymringene mindre, sier hun til TV 2.

Hun er heller ikke spesielt imponert over diktanalysen, og synes det er skremmende å se hvordan situasjonen i Norge har utviklet seg.

– Jeg følger jo dette litt fra utsiden, og måten Norge håndterer dette på begynner å ligne på ting man slett ikke liker å sammenlikne seg med, mener hun, og sier at alle som har mulighet til å si noe, bør gjøre det nå.

Ingen kommentar

Christian Tybring-Gjedde selv ønsker ikke å snakke mer om verken brevet eller diktet, og sier han har fått en privat epost som han har svart på, og synes ikke noe om at svaret hans nå deles på sosiale medier.

– Det er jo helt useriøst å legge det på Facebook, dette har jeg ingen kommentar til. Det er i alle fall ikke sak for media, sier Tybring-Gjedde til TV 2.



Her kan du lese diskusjonen på Facebook.

Her kan du lese hele diktet «Du må ikke sove» av Arnulf Øverland.